FI Euroopan unionin virallinen lehti C 100/30

Ilmoitus Kambodžasta ja Myanmarista peräisin olevan indica-riisin tuontia koskevan suojatoimenpidetutkimuksen vireillepanosta

(2018/C 100/13)

Euroopan komissio, jäljempänä ’komissio’, on vastaanottanut yleisen tullijärjestelmän soveltamisesta 25. lokakuuta 2012 annetun Euroopan parlamentin ja neuvoston asetuksen (EU) N:o 978/2012 (1), jäljempänä ’GSP-asetus’ 22 artiklan nojalla Italialta pyynnön.

1. Pyyntö

Italia toimitti 16. helmikuuta 2018 pyynnön hyväksyä suojatoimenpiteitä Kambodžasta ja Myanmarista peräisin olevan indica-riisin vuoksi, koska sitä tuodaan sellaisin määrin ja sellaisin hinnoin, että samankaltaisten tai sen kanssa suoraan kilpailevien tuotteiden unionin tuottajille aiheutuu vakavia vaikeuksia.

2. Tutkimuksen kohteena oleva tuote

Tutkimuksen kohteena olevana tuotteena on Kambodžasta ja Myanmarista, jäljempänä ’asianomaiset maat’, peräisin oleva osittain hiottu ja hiottu indica-riisi, joka on GSP-asetuksen nojalla vapautettu tulleista ja luokitellaan tällä hetkellä CN-koodeihin 1006 30 27, 1006 30 48, 1006 30 67 ja 1006 30 98. Kyseiset CN-koodit ovat ainoastaan ohjeellisia.

3. Tuonnin ja hintojen kehitys ja vakavat vaikeudet

Italia on toimittanut alustavaa näyttöä siitä, että indica-riisin tuonti Kambodžasta ja Myanmarista on kasvanut merkittävästi ja että niiden osuus EU:n markkinoista kasvoi riisin viimeisen viiden markkinavuoden aikana Kambodžan osalta 13 prosentista 21 prosenttiin ja Myanmarin osalta 0 prosentista 5 prosenttiin. Pyynnöstä käy lisäksi ilmi, että vastaavat tuontihinnat olivat huomattavasti alhaisemmat kuin unionin tuottajien hinnat, mikä on aiheuttanut vakavia vaikeuksia sekä indica-riisin viljelijöille että myllyteollisuudelle Euroopan unionissa (EU). Hiotun indica-riisin EU:n tuotanto ja myynti on laskenut 40 prosenttia viimeisen viiden vuodan aikana, minkä vuoksi EU:n markkinaosuus on pienentynyt 52 prosentista 30 prosenttiin samana ajanjaksona. Pyynnön mukaan Kambodžasta ja Myanmarista peräisin olevan hiotun indica-riisin tuontihinnat olivat jopa alhaisemmat kuin kasvattajien tuottaman raakariisin (paddy-riisi) keskimääräinen hinta. Kyseisellä tuonnilla väitetään sen vuoksi olleen huomattavan kielteinen vaikutus unionin tuotannonalan kokonaistulokseen.

4. Menettely

Komissio on ilmoittanut asiasta jäsenvaltioille ja todennut, että asiasta on olemassa riittävä alustava näyttö menettelyn aloittamiseksi. Näin ollen se panee vireille tutkimuksen GSP-asetuksen 24 artiklan nojalla.

Tutkimuksessa määritetään, tuodaanko tutkimuksen kohteena olevaa tuotetta siinä määrin ja/tai sellaisin hinnoin unioniin, että se aiheuttaa samankaltaisten tai suoraan kilpailevien tuotteiden tuottajille unionissa vakavia vaikeuksia.

4.1 Tutkimusajanjakso

Riisiä koskevat yleiset tiedot ja tilastot esitetään yleensä markkinointivuosittain, jolloin tutkimuksen kohteena olevan tuotteen kausiluonteisuus tulee esiin. Markkinointivuosi kattaa 12 kuukauden ajanjakson, joka alkaa 1. syyskuuta ja päättyy seuraavan kalenterivuoden 31. elokuuta. Tämä tutkimus koskee viittä viimeisintä markkinointivuotta eli ajanjaksoa, joka alkaa 1. syyskuuta 2012 ja päättyy 31. elokuuta 2017, jäljempänä ’tutkimusajanjakso’.

4.2 Menettely vakavien vaikeuksien määrittämiseksi

Vakavien vaikeuksien määrittäminen perustuu sitä tukevaan näyttöön, ja siihen kuuluu puolueeton tarkastelu, joka kohdistuu unionin markkinoille suuntautuneen tuonnin määrään sekä kyseisen tuonnin vaikutukseen unionin tuotannonalaan. Jotta voidaan määrittää, onko unionin tuotannonalalle aiheutunut vakavia vaikeuksia, tutkimuksen kohteena olevan tuotteen unionissa toimivia tuottajia pyydetään osallistumaan komission tutkimukseen.

4.3 Tutkimuksen laajuus ja tietojen keruu

Saadakseen tutkimuksessa tarvittavat tiedot komissio lähettää kyselylomakkeet 1) tiedossaan oleville tutkimuksen kohteena olevan tuotteen kanssa samankaltaisten tai suoraan kilpailevien tuotteiden tuottajille unionissa, 2) tiedossaan oleville tutkimuksen kohteena olevan tuotteen viejille/tuottajille ja tuojille sekä tiedossaan oleville viejien/tuottajien ja tuojien järjestöille.

1. Unionin tuottajat

Koska tämän menettelyn piiriin kuuluvien unionin tuottajien määrä on huomattava, komissio on asetuksen (EU) N:o 1083/2013 (2) 11 artiklan 6 kohdan nojalla päättänyt rajata tutkimuksen kohteena olevien yksittäisten unionin tuottajien määrän kohtuulliseksi valitsemalla otoksen (tätä menettelyä kutsutaan ’otannaksi’), jotta tutkimus saataisiin päätökseen säädetyssä määräajassa.

Komissio on valinnut alustavasti tätä varten unionin tuottajien otoksen. Tarkemmat tiedot löytyvät asianomaisten osapuolten tarkasteltavaksi tarkoitetusta asiakirja-aineistosta. Asianomaisia osapuolia kehotetaan tutustumaan asiakirja-aineistoon (tätä varten niiden on otettava yhteyttä komissioon jäljempänä 4.6 kohdassa annettuja yhteystietoja käyttäen). Muiden unionin tuottajien tai niiden edustajien, jotka katsovat, että niiden olisi kuuluttava otokseen, on otettava yhteyttä komissioon 15 päivän kuluessa tämän ilmoituksen julkaisemisesta Euroopan unionin virallisessa lehdessä.

Asianomaisten osapuolten, jotka haluavat toimittaa muita otoksen valinnan kannalta merkittäviä tietoja, on tehtävä se 15 päivän kuluessa tämän ilmoituksen julkaisemisesta Euroopan unionin virallisessa lehdessä.

Komissio ilmoittaa otokseen lopullisesti valituista yrityksistä kaikille tiedossa oleville unionin tuottajille ja/tai niiden järjestöille.

Saadakseen tiedot, jotka se katsoo tarpeellisiksi tutkimustaan varten, komissio lähettää kyselylomakkeen otokseen valituille unionin tuottajille ja tiedossa oleville unionin tuottajien järjestöille. Näiden osapuolten on palautettava täytetty kyselylomake 30 päivän kuluessa otoksen valinnasta ilmoittamisen jälkeen.

2. Asianomaisten maiden vientiä harjoittavat tuottajat ja EU:n tuojat

Koska asianomaisten osapuolten määrä voi olla huomattava, komissio voi asetuksen (EU) N:o 1083/2013 11 artiklan 6 kohdan nojalla rajata tutkittavien vientiä harjoittavien yksittäisten tuottajien ja tuojien määrän kohtuulliseksi valitsemalla otoksen (tätä menettelyä kutsutaan ’otannaksi’), jotta tutkimus saataisiin päätökseen säädetyssä määräajassa.

Jotta komissio pystyy päättämään otannan tarpeellisuudesta ja voi tarvittaessa valita otoksen, kaikkia vientiä harjoittavia tuottajia, tuojia tai niiden edustajia pyydetään ilmoittautumaan komissiolle. Osapuolten on ilmoittauduttava 15 päivän kuluessa tämän ilmoituksen julkaisemisesta Euroopan unionin virallisessa lehdessä toimittamalla komissiolle tämän ilmoituksen liitteessä edellytetyt tiedot yrityksistään.

Saadakseen tiedot, jotka se katsoo tarpeelliseksi otoksen valintaa varten, komissio ottaa lisäksi yhteyttä asianomaisten maiden viranomaisiin. Niin ikään se saattaa ottaa yhteyttä tiedossa oleviin vientiä harjoittavien tuottajien järjestöihin ja tuojiin.

Asianomaisten osapuolten, jotka haluavat toimittaa edellä mainittujen lisäksi muita otoksen valinnan kannalta merkittäviä tietoja, on tehtävä se 15 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin mainita.

Jos otos tarvitaan, vientiä harjoittavien tuottajien ja tuojien valintaperusteena voidaan käyttää suurinta edustavaa unioniin vietyä määrää, joka voidaan kohtuudella tutkia käytettävissä olevassa ajassa. Komissio ilmoittaa kaikille tiedossa oleville vientiä harjoittaville tuottajille ja tuojille, asianomaisten maiden viranomaisille ja vientiä harjoittavien tuottajien järjestöille otokseen valituista yrityksistä.

Saadakseen tutkimuksensa kannalta tarpeellisina pitämänsä vientiä harjoittavia tuottajia ja tuojia koskevat tiedot komissio lähettää kyselylomakkeet otokseen valituille vientiä harjoittaville tuottajille ja tuojille sekä tiedossa oleville vientiä harjoittavien tuottajien järjestöille.

Kaikkien otokseen valittujen vientiä harjoittavien tuottajien ja tuojien on palautettava täytetty kyselylomake 30 päivän kuluessa otoksen valinnasta ilmoittamisen jälkeen.

4.4 Muut kirjalliset huomautukset

Kaikkia asianomaisia osapuolia pyydetään esittämään näkökantansa, toimittamaan tietoja ja esittämään asiaa tukevaa näyttöä tässä ilmoituksessa annettujen ohjeiden mukaisesti. Nämä tiedot ja asiaa tukeva näyttö on toimitettava komissiolle 30 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin mainita.

4.5 Mahdollisuus tulla tutkimusta suorittavien komission yksiköiden kuulemaksi

Kaikki asianomaiset osapuolet voivat pyytää tulla tutkimusta suorittavien komission yksiköiden kuulemiksi. Kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen alkuvaiheeseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä. Myöhemmät kuulemispyynnöt on esitettävä määräajoissa, jotka komissio vahvistaa osapuolten kanssa käymässään yhteydenpidossa.

4.6 Kirjallisia huomautuksia, täytettyjen kyselylomakkeiden palauttamista ja kirjeenvaihtoa koskevat ohjeet

Kaupan suojatoimiin liittyvien tutkimusten yhteydessä komissiolle toimitettuihin tietoihin ei sovelleta tekijänoikeuksia. Jos kyse on tiedoista, joihin kolmannella osapuolella on tekijänoikeuksia, asianomaisten osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella a) komissio voi käyttää tietoja tässä kaupan suojatoimiin liittyvässä menettelyssä ja b) tietoja voidaan toimittaa tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuttaan.

Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, täytetyt kyselylomakkeet ja kirjeenvaihto, on varustettava merkinnällä ”Limited” (3). Tämän tutkimuksen kuluessa tietoja toimittavia osapuolia kehotetaan perustelemaan luottamuksellista käsittelyä koskevat pyyntönsä.

Asianomaisten osapuolten, jotka toimittavat luottamuksellisia tietoja, on toimitettava niistä ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltaviksi). Näiden yhteenvetojen tulee olla riittävän yksityiskohtaisia, jotta luottamuksellisen tiedon sisällöstä olisi saatavissa riittävä käsitys.

Jos luottamuksellisia tietoja toimittava osapuoli ei pysty osoittamaan hyvää syytä luottamuksellista käsittelyä koskevalle pyynnölleen tai ei liitä tietoihin ei-luottamuksellista yhteenvetoa, jonka muoto ja laatu vastaavat vaatimuksia, komissio voi jättää kyseiset tiedot huomiotta, paitsi jos asianmukaisten lähteiden perusteella voidaan vakuuttavasti osoittaa, että tiedot ovat oikeita.

Asianomaisten osapuolten on esitettävä kaikki huomautuksensa ja pyyntönsä sähköpostitse, skannatut valtakirjat ja todistukset mukaan luettuina, lukuun ottamatta laajoja vastauksia, jotka on toimitettava CD-ROM-levyllä tai DVD-levyllä henkilökohtaisesti tai kirjattuna kirjeenä. Käyttämällä sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”CORRESPONDENCE WITH THE EUROPEAN COMMISSION IN TRADE DEFENCE CASES” kauppapolitiikan pääosaston verkkosivustolla osoitteessa http://trade.ec.europa.eu/doclib/docs/2011/june/tradoc_148003.pdf. Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on yrityksen virallinen toimiva sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan sähköpostitse, jolleivät ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan luettuna sähköpostitse toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.

Euroopan komission postiosoite:

European Commission Directorate General for Trade Directorate H Office: CHAR 04/039 1049 Bruxelles/Brussel BELGIQUE/BELGIË Sähköposti: TRADE-SAFEGUARD-RICE@ec.europa.eu

5. Yhteistyöstä kieltäytyminen

Jos asianomainen osapuoli kieltäytyy antamasta tarvittavia tietoja tai ei toimita niitä määräajassa tai jos se huomattavasti vaikeuttaa tutkimusta, alustavat tai lopulliset päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella asetuksen (EU) N:o 1083/2013 13 artiklan mukaisesti.

Jos todetaan, että jokin asianomainen osapuoli on toimittanut vääriä tai harhaanjohtavia tietoja, nämä tiedot voidaan jättää huomiotta ja niiden sijasta voidaan käyttää käytettävissä olevia tietoja.

Sitä, että vastausta ei anneta tietokoneitse, ei katsota yhteistyöstä kieltäytymiseksi, jos asianomainen osapuoli osoittaa, että vastauksen esittäminen vaaditussa muodossa aiheuttaisi kohtuutonta ylimääräistä vaivannäköä tai kohtuuttomia lisäkustannuksia. Asianomaisen osapuolen tulisi ottaa välittömästi yhteyttä komissioon.

6. Kuulemismenettelystä vastaava neuvonantaja

Asianomaiset osapuolet, jotka ovat esittäneet näkökantansa asetuksen (EU) N:o 1083/2013 11 artiklan 2 kohdan mukaisesti, voivat myös pyytää kuulemismenettelystä vastaavan neuvonantajan osallistumista. Neuvonantaja on asianomaisten osapuolten ja tutkimuksen suorittavien komission yksiköiden välinen yhteyshenkilö. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja asianomaisten osapuolten pyyntöjä tulla kuulluksi. Neuvonantaja voi järjestää yksittäisen asianomaisen osapuolen kuulemisen ja toimia sovittelijana sen varmistamiseksi, että asianomaisten osapuolten puolustautumisoikeus toteutuu täysimääräisesti.

Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen alkuvaiheeseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä. Myöhemmät kuulemispyynnöt on esitettävä määräajoissa, jotka komissio vahvistaa osapuolten kanssa käymässään yhteydenpidossa.

Neuvonantaja järjestää myös tilaisuuksia osapuolten väliselle kuulemiselle, jossa voidaan tuoda esille vastakkaisia näkökantoja ja esittää niihin vastaväitteitä muun muassa tuontia ja hintoja, vakavia vaikeuksia ja syy-yhteyttä koskevissa kysymyksissä.

Jos kuulemismenettelystä vastaavan neuvonantajan kanssa järjestetään suullinen kuuleminen, asiaankuuluvan tutkimuksesta vastaavan komission yksikön on osallistuttava siihen.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla http://ec.europa.eu/trade/trade-policy-and-you/contacts/hearing-officer/

7. Tutkimuksen aikataulu

Tutkimus saatetaan päätökseen GSP-asetuksen 24 artiklan 4 kohdan mukaisesti 12 kuukauden kuluessa tämän ilmoituksen julkaisemisesta Euroopan unionin virallisessa lehdessä.

8. Henkilötietojen käsittely

Tässä tutkimuksessa kerättyjä henkilötietoja käsitellään yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (4) mukaisesti.

(1) Euroopan parlamentin ja neuvoston asetus (EU) N:o 978/2012, annettu 25 päivänä lokakuuta 2012, yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta (EUVL L 303, 31.10.2012, s. 1).

(2) Komission delegoitu asetus (EU) N:o 1083/2013, annettu 28 päivänä elokuuta 2013, yleisen tullietuusjärjestelmän soveltamisesta annetussa Euroopan parlamentin ja neuvoston asetuksessa (EU) N:o 978/2012 säädettyyn yleisten suojatoimenpiteiden toteuttamista ja tullietuuksien väliaikaista peruuttamista koskevaan menettelyyn liittyvien sääntöjen vahvistamisesta (EUVL L 293, 5.11.2013, s. 16).

(3) ”Limited”-merkinnällä varustettu asiakirja on GSP-asetuksen 38 artiklan 4 kohdassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(4) EUVL L 8, 12.1.2001, s. 1.